CELEX: 
Language: ro
Date: 2017-08-21 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2016/1237 în ceea ce privește natura și tipul informațiilor care trebuie notificate pentru licențele din sectorul orezului

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Reforma din 2013 a politicii agricole comune a confirmat că sistemul de licențe de import și export pentru produsele agricole, ca instrument pentru monitorizarea fluxurilor comerciale, ar trebui aplicat în continuare și în principal ca cerință în materie de gestionare (aceste licențe ar trebui gestionate în mod flexibil).
            
            
               Așadar, dispozițiile referitoare la normele generale de acordare a licențelor au fost actualizate în urma reformei și le-au înlocuit pe cele precedente prin Regulamentul delegat (UE) 2016/1237 și prin Regulamentul de punere în aplicare (UE) 2016/1239.
            
            
               Printre altele, Regulamentul delegat (UE) 2016/1237 prevede o listă cu produsele pentru care trebuie prezentate licențe de import și/sau export, listă care include orezul. În plus, sunt prevăzute natura și tipul informațiilor pe care statele membre trebuie să le notifice Comisiei. Pentru a se respecta practica actuală [în conformitate cu articolul 16 alineatul (1) litera (a) punctul (i) și cu articolul 16 alineatul (2) din Regulamentul (CE) nr. 1342/2003, care au fost abrogate prin articolul 11 alineatul (1) litera (b) din Regulamentul (UE) 2016/1237] și pentru a se utiliza datele colectate prin intermediul licențelor, Regulamentul (UE) 2016/1237 ar trebui să prevadă, de asemenea, natura și tipul informațiilor care trebuie notificate de statele membre în ceea ce privește notificările cantităților de orez vizate de licențe.
            
            
               2.CONSULTĂRI PREALABILE ADOPTĂRII ACTULUI
            
            
               În perioada iulie 2014-iulie 2015, dispozițiile referitoare la licențele de import și export prevăzute în regulamentele Comisiei existente la momentul respectiv și aspectele derivate din dispozițiile respective au fost discutate pe larg cu experții din statele membre, rezultatele fiind Regulamentul delegat (UE) 2016/1237 și Regulamentul de punere în aplicare (UE) 2016/1239. Actualul proiect de act delegat are doar menirea de a pune în conformitate din punct de vedere formal practica existentă în ceea ce privește notificările cantităților de orez vizate de licențe.
            
            
               Comisia a discutat proiectul de act delegat cu experții desemnați de statele membre în cadrul Grupului de experți privind OCP și a ținut seama de opiniile și pozițiile exprimate.
            
            
               Experții Parlamentului European au fost informați în privința discuțiilor și au fost invitați la reuniuni. În plus, proiectul de regulament delegat a făcut obiectul mecanismului de feedback.
            
            
               Consultarea publică privind proiectul de regulament delegat prin intermediul mecanismului de feedback s-a desfășurat pe parcursul a patru săptămâni (6.6.2017-4.7.2017) și nu a fost primită nicio contribuție în această perioadă.
            
            
               3.ELEMENTELE JURIDICE ALE ACTULUI DELEGAT
            
            
               Actul delegat completează Regulamentul (UE) nr. 1308/2013 în ceea ce privește licențele de import și export. În special, actul de bază împuternicește Comisia să adopte acte delegate referitoare la natura și tipul informațiilor care trebuie notificate [articolul 223 alineatul (2) litera (a)].
            
            
               Actul delegat confirmă practica de lungă durată referitoare la notificările statelor membre către Comisie referitoare la cantitățile de orez vizate de licențe.
            
            
               În fârșit, actul delegat modifică în acest sens Regulamentul delegat (UE) 2016/1237, aflat în vigoare.
            
            
               REGULAMENTUL DELEGAT (UE) …/… AL COMISIEI
            
            
               din 17.8.2017
            
            
               de modificare a Regulamentului delegat (UE) 2016/1237 în ceea ce privește natura și tipul informațiilor care trebuie notificate pentru licențele din sectorul orezului
            
            
               (Text cu relevanță pentru SEE)
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului
                  1
               , în special articolul 223 alineatul (2) litera (a),
            
            
               întrucât:
            
            
               (1)Regulamentul delegat (UE) 2016/1237 al Comisiei
                  2
                completează Regulamentul (UE) nr. 1308/2013 în ceea ce privește normele de aplicare a sistemului de licențe de import și export. Respectivul regulament delegat stabilește normele relevante referitoare la orez și, prevede, de asemenea, natura și tipul informațiilor care trebuie notificate Comisiei de către statele membre.
            
            
               (2)Este oportun să se includă obligația ca statele membre să notifice Comisiei cantitățile de orez vizate de licențe, această obligație existând în regulamente precedente. 
            
            
               (3)Cu ocazia modificării Regulamentului delegat (UE) 2016/1237, se consideră că este oportun să se alinieze la terminologia vamală utilizată în Codul vamal al Uniunii un termen utilizat la articolul 2 alineatul (2) litera (c) punctul (iii) din regulamentul respectiv și să se facă o trimitere mai precisă la dispozițiile relevante din Regulamentul (UE) nr. 952/2013 al Parlamentului European și al Consiliului
                  3
               .
            
            
               (4)Prin urmare, Regulamentul delegat (UE) 2016/1237 ar trebui modificat în consecință.
            
            
               (5)Deoarece principalul motiv al modificării Regulamentului delegat (UE) 2016/1237 este confirmarea formală a unei obligații de notificare ce există de mult timp și dată fiind necesitatea de a se asigura continuitatea și securitatea juridică pentru notificările referitoare la orez, prezentul regulament ar trebui să intre în vigoare în ziua următoare datei publicării,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul delegat (UE) 2016/1237 se modifică după cum urmează:
            
            
               1. La articolul 2 alineatul (2) litera (c), punctul (iii) se înlocuiește cu următorul text:
            
            
               „(iii) produsele care fac obiectul rambursării sau al remiterii cuantumului taxelor la import sau la export, astfel cum se prevede în titlul III capitolul 3 secțiunea 3 din Regulamentul (UE) nr. 952/2013 al Parlamentului European și al Consiliului*, în legătură cu care nu a fost luată încă o decizie finală.
            
            
               -------
            
            
               * Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).”
            
            
               2. La articolul 8, după litera (e) se introduce următoare literă (ea):
            
            
               „(ea)în ceea ce privește orezul, cantitățile menționate la articolul 19a din Regulamentul de punere în aplicare (UE) 2016/1239.” 
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene. 
            
            
               Prezentul regulament este obligatoriu în toate elementele sale și se aplică direct în toate statele membre.
            
         
         
            
               Adoptată la Bruxelles, 17.8.2017.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  JO L 347, 20.12.2013, p. 671.
               
               
                  
                     (2)
                  Regulamentul delegat (UE) 2016/1237 al Comisiei din 18 mai 2016 de completare a Regulamentului (UE) nr. 1308/2013 al Parlamentului European și al Consiliului în ceea ce privește normele de aplicare a sistemului de licențe de import și export și de completare a Regulamentului (UE) nr. 1306/2013 al Parlamentului European și al Consiliului în ceea ce privește normele referitoare la eliberarea și reținerea garanțiilor constituite pentru astfel de licențe, precum și de modificare a Regulamentelor (CE) nr. 2535/2001, (CE) nr. 1342/2003, (CE) nr. 2336/2003, (CE) nr. 951/2006, (CE) nr. 341/2007 și (CE) nr. 382/2008 ale Comisiei și de abrogare a Regulamentelor (CE) nr. 2390/98, (CE) nr. 1345/2005, (CE) nr. 376/2008 și (CE) nr. 507/2008 ale Comisiei (JO L 206, 30.7.2016, p. 1).
               
               
                  
                     (3)
                  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).